ΓΡΑΠΤΗ ΕΡΩΤΗΣΗ E-4041/98

υποβολή: Alexandros Alavanos (GUE/NGL) προς την Επιτροπή

(13 Ιανουαρίου 1999)

Θέμα: Διευρωπαïκά δίκτυα μεταφορών - Εγνατία οδός - Κάθετοι άξονες

Η υπο κατασκευή Εγνατία οδός, έργο που έχει ενταχθεί στα διευρωπαϊκά δίκτυα μεταφορών, θα καταστεί λειτουργική και παραγωγική και ταυτόχρονα θα αποτελέσει βασικό στοιχείο ενίσχυσης των σχέσεων μεταξύ των διασυνοριακών περιφερειών, εφόσον ολοκληρωθούν και οι κάθετοι άξονες που θα την συνδέουν με τις γειτονικές με την Ελλάδα χώρες, την Αλβανία, FYROM, Βουλγαρία, Γιουγκοσλαβία.

Μπορεί η Επιτροπή να παράσχει πληροφορίες για την ωριμότητα των σχεδίων που αφορούν τα τμήματα των καθέτων αξόνων της Εγνατίας οδού εντός των τρίτων χωρών, απο την άποψη του χρηματοδοτικού σχήματος και των απαραίτητων προπαρασκευαστικών εργασιών, για κάθε μία απο τις χώρες;

Απάντηση του κ. Kinnock εξ ονόματος της Επιτροπής

(09 Μαρτίου 1999)

Η Επιτροπή συμφωνεί ότι η αποδοτικότητα της Εγνατίας οδού, που συγκαταλέγεται μεταξύ των έργων των διευρωπαϊκών δικτύων υψηλής προτεραιότητας στην Ελλάδα και συνδέεται με τους πανευρωπαϊκούς διαδρόμους IV, IX, και X, θα βελτιωθεί με την κατασκευή και τη λειτουργία των καθέτων οδικών αξόνων που θα συνδέουν την Εγνατία με την Αλβανία, την τέως Γιουγκοσλαβική Δημοκρατία της Μακεδονίας (FYROM) και τη Βουλγαρία. Οι άξονες αυτοί θα συμβάλλουν επίσης στη διασυνοριακή συνεργασία στην περιοχή.

Το πλαίσιο στήριξης της Κοινότητας κατά την περίοδο 1994-1999 για την Ελλάδα, η Κοινοτική πρωτοβουλία Ιnterreg II και το Ταμείο Συνοχής ήδη συγχρηματοδοτούν, σε κοινοτικό έδαφος, την κατασκευή των κάτωθι οδικών αξόνων που συνδέουν την Εγνατία με την Αλβανία, τη FYROM και τη Βουλγαρία:

- Ελληνοαλβανική μεθόριος: Ιωάννινα-Κακαβιά και Σιάτιστα-Κρυσταλλοπηγή

- Μεθόριος Ελλάδας/FYROM: Κοζάνη-Φλώρινα-Νίκη

- Ελληνοβουλγαρική μεθόριος: Θεσσαλονίκη-Σέρρες-Προμαχών και Αλεξανδρούπολη-Ορμένιο

Οι εργασίες προχωρούν σε όλους τους ως άνω άξονες.

Το Πρόγραμμα PHARE συγχρηματοδοτεί τη συνέχιση των αξόνων Ιωάννινα-Κακαβιά και Σιάτιστα-Κρυσταλλοπηγή έως το Δυράχιο στην Αδριατική θάλασσα και τη συνέχεια του άξονα Θεσσαλονίκη-Σέρρες-Προμαχών έως τη Σόφια.

Στην Αλβανία το PHARE χρηματοδοτεί την αποκατάσταση του δρόμου από την Κακαβιά στο Αργυρόκαστρο με 15 εκατομμύρια ευρώ. Ο εργολήπτης αναμένεται να αρχίσει να αρχίσει τις εργασίες τον Μάιο του 1999.

Στη FYROM, το PHARE χρηματοδοτεί την κατασκευή του Ε75 (4,6 χιλιόμετρα) στο Γευγελή) με ποσό 6,2 εκατομμυρίων ευρώ. Ο δρόμος αυτός συνδέει τη FYROM με τη Θεσσαλονίκη. Επίσης στον Ε75 το PHARE θα χρηματοδοτήσει το τμήμα Negotino-Demir Karija με 30 εκατομμύρια ευρώ έχουν ήδη διατεθεί από τα προγράμματα διασυνοριακής συνεργασίας (CBC) για το 1977 και το 1988. Το υπόλοιπο θα χρηματοδοτηθεί κατά το 1999 καθώς και 20 προγράμματα. Διατίθεται τεχνικός σχεδιασμός.

Στη Βουλγαρία η ενίσχυση που παρασχέθηκε μέσω των προγραμμάτων CBC και του PHARE κατά το 1998 είχε ως στόχο τη βελτίωση της οδικής σύνδεσης, μεταξύ Θεσσαλονίκης και Σόφιας καθώς και του άξονα Αλεξανδρούπολης-Ορμενίου ως το Haskovo.

Οσον αφορά στην Γιουγκοσλαβία, δεν διατίθενται πληροφορίες.

Η Κοινότητα φυσικά και προτίθεται να εξακολουθήσει τις προσπάθειες αξιοποίησης όλων των δυνατοτήτων για περαιτέρω συγχρηματοδότηση των ως άνω οδικών συνδέσεων βάσει των ήδη υφιστάμενων και των μελλοντικών κοινοτικών οργάνων, στο πλαίσιο της Agenta 2000 κατά την περίοδο 2000-2006.